Han er kendt som en frygtløs forkæmper for ytringsfrihed. Men nu viser det sig, at Naser Khader (K) er klar til at bruge grove metoder for at forhindre andre i at ytre sig frit.

Først gik Naser Khader sammen med Venstres Marcus Knuth og Martin Henriksen fra Dansk Folkeparti om at tilsværte de to kvinder bag organisationen Exitcirklen, Sherin Khankan og Khaterah Parwani. Exitcirklen arbejder med at bekæmpe social og religiøs kontrol, men selv om det tema angiveligt ligger d’herrer meget på sinde, ville de have frataget organisationen en bevilling fra satspuljen.

Metoderne var ufine. I en email til satspuljepartierne beskyldte Khader og konsorter Sherin Khankan og Khaterah Parwani for at forsvare den islamistiske organisationen Hizb ut-Tahrir, sharialovgivning og piskeslag. Beskyldningerne blev fremsat uden kvindernes og den øvrige offentligheds vidende, men blev afdækket af Berlingske, der også kunne dokumentere, at anklagerne var udokumenterede og baseret på manipulation.

Senest har avisen fremlagt en ny facebookbesked fra Naser Khader til Sherin Khankan, der har udtalt sig i hårde vendinger om de tre politikeres anklager og har bebudet en injuriesag. De to har tidligere haft et forhold, viser det sig.

Det er vanskeligt at læse beskeden som andet end en trussel mod Sherin Khankan. Det fremgår, at Naser Khader mener, hun står bag et rygte om, at han engang skulle have friet til hende. Han henviser til nogle fotos, som ifølge Sherin Khankan er »dybt personlige og private«. Dernæst forklarer han, at han ikke har vist billederne til nogen, men skriver så: »Jeg fandt en hel del i kassen i går, bl.a. fotos vi tog sammen i Lund i år 2000 og et modelfoto, du sendte til mig i 1999. Gider du holde op med at lyve?«

Naser Khader er nu blevet indkaldt til »en samtale« med sin partileder, justitsminister Søren Pape, der i parentes bemærket tidligere i år lagde op til at hæve strafferammen for hævnporno og har henstillet til politiet om at opprioritere sager om hævnporno.

Sherin Khankan er ikke i tvivl om, at Naser Khaders besked er et forsøg på at lukke munden på hende. Det kan man ikke fortænke hende i. Folketingsmedlemmet, der skulle være forkæmper for ytringsfriheden, bliver nu udstillet som en mand, der er parat til at misbruge private oplysninger til at true sine modstandere til tavshed.